Et lysende nyt indslag kan være på vej i det odenseanske gadebillede.

Selskabet Capital Investment, som for nyligt købte Fisketorvet 4 - også kendt som højhuset - har i samarbejde med reklamevirksomheden Track One ansøgt Odense Kommune om tilladelse til at opsætte store lysreklamer på ejendommen.

Dels et fire meter bredt reklamebånd hele vejen rundt om toppen af bygningen, og dels en flere etager høj lodret skærm, der vender i retning mod Vestergade og rådhuset på Flakhaven.

By- og Kulturudvalget skal behandle ansøgningen på et møde tirsdag, og embedsfolkenes anbefaling til politikerne er at sige ja.

"Det er By– og Kulturforvaltningens opfattelse, at de pågældende diodeskærmes placering og udtryk kan tillades med respekt for ejendommen og omgivelserne," lyder oplægget.

By- og kulturrådmand Jane Jegind (V) er også positiv:

- Det er vigtigt engang imellem at være en lille smule modige. Vi skal turde gøre noget, vi ikke har gjort før, siger hun og tilføjer:

- Det kan være med til at løfte os. Det betyder ikke, at vi skal plastre hele midtbyen til i lysreklamer, men jeg synes, det her er noget, som kan være med til at markere, at Odense er på vej ind i en ny tid.